Mange lovbrudd avdekket

Rogaland Revisjon har gransket Stavanger kommunes innkjøp. For innkjøp under en halv million er det avdekket mange brudd på lov om offentlige anskaffelser.

Publisert: Publisert: 22. februar 2012

"Når det ikke føres protokoller, er det vanskelig å etterkontrollere viktige valg og avveininger i løpet av innkjøpsprosessen. Dette kan bidra til å svekke tilliten til offentlige innkjøp, og redusere muligheten til å avdekke forsømmelser og korrupsjon", skriver Rogaland Revisjon

Stein Halvor Jupskås Journalist

Denne artikkelen er over åtte år gammel

Stavanger kommune gjorde i fjor innkjøp for om lag 5,2 milliarder kroner, fordelt på 133.000 utbetalinger. Størstedelen av denne summen, om lag 4,7 milliarder, utgjøres av innkjøp og rammeavtaler som hver er verd over 1,7 millioner kroner. I denne kategorien finner ikke revisorene noe å sette fingeren på.

Bildet er et helt annet for de noe mindre innkjøpene, de til mellom 100.000 og 500.000 kroner, som skjer ute i virksomhetene, uten at innkjøpsavdelingen blir koplet inn. I denne kategorien er det snakk om drøyt 20.000 utbetalinger i året, og en samlet sum på 129 millioner.

Rogaland Revisjon har kontrollert 14 kjøp i tillegg til 15 barnehager og 10 skoler, og sjekket kjøp over kroner 100 000 i løpet av ett år utenom rammeavtalene.

Kontrollen viste at det ikke var utarbeidet anskaffelsesprotokoll i 10 av de 14 kontrollerte tilfellene. Kravet om protokollføring, skatteattest og egenerklæring om HMS var ukjent for flere av innkjøperne.

Av 15 kontrollerte barnehager hadde 11 foretatt innkjøp i lokal matvarebutikk hvor kommunen ikke har rammeavtale for over kr 100 000 hver. Av disse 11 barnehagene har det blitt bekreftet at 9 barnehager ikke har skrevet anskaffelsesprotokoll.

"Det var svært få korrekte kjøp av de vi så på", heter det i revisjonsrapporten.

"Når det ikke føres protokoller, er det vanskelig å etterkontrollere viktige valg og avveininger i løpet av innkjøpsprosessen. Dette kan bidra til å svekke tilliten til offentlige innkjøp, og redusere muligheten til å avdekke forsømmelser og korrupsjon", heter det videre.

Revisjonen anbefaler nå blant annet at det innføres kontroll/stikkprøver av protokollføring på kjøp mellom kroner 100 000 og 500 000 foretatt av de enkelte innkjøpsenhetene rundt i kommunen.

Rapporten behandles i Stavanger kommunes kontrollutvalg førstkommende tirsdag.